Mogens Dahl Koncertsal
Dirigenten og iværksætteren Mogens Dahl (f. 1953) tog i 2004 initiativet til etableringen af en koncertsal i Snorresgade 22 på Islands Brygge på Amager.
Koncertsalen er indrettet i en bygning fra 1901, der oprindelig var en stald. Siden husede bygningen bl.a. et værksted og en autolakervirksomhed, men arkitektparret Frank Maali (f. 1962) og Gemma Lalanda (f. 1968) førte bygningen tilbage til sit oprindelige udseende, bl.a. med stalddøre, der indrammer glaspartierne ind mod koncertsalen. Huset blev indviet i 2005.
Mogens Dahl Koncertsal består af tre sale (koncertsalen, Lille Sal og Garagen), en foyer, et mødelokale, en gårdsplads og kontorer. Målet har været et hus, hvor det musikalske liv kan udfolde sig i intime rammer, der bringer musikken tæt på publikum. Desuden er Mogens Dahl Koncertsal et multifunktionelt hus, hvor musik og andre begivenheder kan kombineres. Huset kan ligeledes anvendes til festligheder, konferencer og møder.
Mogens Dahl Koncertsal præsenterer klassisk musik på et højt nationalt og internationalt niveau, og den er base for Mogens Dahl Kammerkor.